Resensie: Storm – Coffee Snobs | Maroela Media
Resensie: Storm – Coffee Snobs
Coffee Snobs se debuutalbum Storm is nou beskikbaar. Foto: Verskaf.
Soms gebeur dit dat 'n nuwe kunstenaar of groep 'n liedjie vrystel wat onmiddellik 'n groot treffer word en 'n mens laat uitsien na 'n debuutalbum.
Coffee Snobs het vroeër vanjaar vir die eerste keer onder die publiek se aandag gekom toe hul eerste enkelsnit, "Sê my", vrygestel is, maar dit was eers toe hulle dit met "Eie land" opgevolg het, dat mense regtig van hulle kennis begin neem het. Nou is hul debuutalbum, Storm, eindelik beskikbaar en die vraag is of hulle op die sukses van laasgenoemde liedjie kan voortbou.
"Sê my" is die eerste snit op die album, en dis jammer dat dit reeds lankal radiolugtyd begin kry het omdat sy potensiaal om 'n treffer te word, dalk effens ondermyn is deur die feit dat niemand op daardie stadium van hulle geweet het nie. Die lirieke is reguit en eerlik en hulle draai beslis nie doekies om nie! Soos die meeste ander snitte op die album is dit 'n komposisie van die hoofsangeres en kitaarspeler Venette Wessels. Venette het 'n baie goeie altstem waarna 'n mens heeldag kan luister.
Die tweede snit is die eerste Engelse een, "I don't cry", wat 'n lekker countryklank het en baie beslis verdien om gereeld oor die radio gehoor te word. Hierdie snit kan hulle onder die aandag bring van radiostasies wat nie in Afrikaanse musiek belangstel nie.
Dis maklik om te verstaan waarom "Eie land" so gewild geword het. Die musiekverwerking herinner effens aan dié van Timbaland en One Republic se treffer "Apologise", maar gelukkig is dié ooreenkoms net van verbygaande aard.
"Die storm" sal hopelik die volgende treffer word; die kitaarwerk daarop is uitstekend. Hierdie snit het 'n effens Christelike aanslag, maar dit is 'n goeie ding. "Lucky" is nog 'n uitstekende oorspronklike Engelse snit wat by 'n groot gehoor byval behoort te vind.
Nog 'n snit met 'n Christelike inslag is "Skuiling"; weereens is dit 'n snit met trefferpotensiaal. Daar is geen rede waarom 'n Christelike snit nie 'n treffer kan word nie. "Dromer" verwoord die ontnugtering van grootword baie goed; omtrent enigiemand sal hiermee kan identifiseer.
In "Your love" sing hulle van die verskil wat iemand wat jou liefhet, in jou lewe kan maak. Die laaste snit, "Falling back", is nog 'n moontlike treffer; dis net jammer dat dit aan die einde van die CD voorkom.
Daar is deesdae min kunstenaars of groepe wat met werklik oorspronklike musiek vorendag kom en wie se musiek deurgaans van hoogstaande gehalte is. Coffee Snobs is een van dié wat in hierdie kategorie val; hul woorde het baie meer om die lyf as dié van die gemiddelde radiotreffer en die musikale verwerkings op hierdie album is skitterend. Daarom is dit die moeite werd om hierdie album in die hande te probeer kry; dit is heel moontlik een van die heel beste debuutalbums wat in 'n baie lang tyd vrygestel is!